**Barcelona proposa reforçar la coordinació entre ciutats per abordar conjuntament la governança del turisme urbà**

**El regidor d’Empresa i Turisme, Agustí Colom, ha participat a la II Trobada de Ciutats sobre “Governança del turisme urbà: Lloguer vacacional”, en el marc de FITUR, i ha proposat treballar conjuntament a nivell espanyol i europeu per incrementar la informació i el control de les plataformes**

**Aquesta trobada recull el relleu de la primera trobada de ciutats que es va celebrar a Barcelona al novembre, com a fòrum internacional de debat amb representants de 15 ciutats, per treballar al voltant del lloguer vacacional i el seu encaix en les polítiques d’habitatge i de turisme a les ciutats**

El regidor d’Empresa i Turisme, Agustí Colom, ha participat a la II Trobada de Ciutats sobre  “Governança del turisme urbà: Lloguer vacacional”, que ha tingut lloc en el marc de FITUR, la fira internacional de Turisme, i ha aplegat representants de les ciutats de València, Bilbao, San Sebastián, Madrid, Màlaga, Castelldefels i Sevilla, entre altres.

En aquest marc, Barcelona ha proposat el treball conjunt de ciutats en dos línies, la primera orientada a generar sinergies entre ciutats a l’hora de gestionar els efectes de turisme dins del territori espanyol, i una segona línia de treball d’àmbit europeu, per coordinar i reforçar la veu de les ciutats en els temes relacionats amb la governança del turisme, davant de les institucions europees, i que s’articularà de cara a la fira internacional de Turisme ITB. Per Barcelona, aquest treball es basa en compartir experiències sobre els diferents models i estratègies adoptades per les diferents ciutats, reforçar el paper de les ciutats de cara a les negociacions amb les plataformes, garantir el dret a l’habitatge i el dret a l’espai públic, protegir el destí turístic i trobar punts en comú per garantir la gestió més efectiva en cada cas i cada ciutat.

L’objectiu principal seria la coordinació entre ciutats, al voltant de tres eixos principals: per una banda, la necessitat d’adaptar i/o modificar la normativa per restringir l’accés i/o exercici de l’activitat en el lloguer vacacional; de l’altra, promoure el reconeixement de sancions administratives i l’eficàcia de la gestió recaptatòria en tot el territori nacional i europeu; i per últim, la necessitat de valorar vies jurídicament admissibles per exigir dades d’usuaris a les plataformes, via revisió del marc del comerç electrònic i la privacitat/protecció de dades de caràcter personal.

**Segona trobada després del fòrum de ciutats de Barcelona**

Aquesta trobada recull el relleu de la que Barcelona va celebrar al novembre, sota el títol de I Trobada de ciutats sobre “Governança del Turisme Urbà: Lloguer vacacional”, un fòrum de ciutats impulsat per la ciutat per abordar la gestió del turisme, on hi van participar representants i responsables de turisme de ciutats com París, Amsterdam, Estocolm, Reykjavik, Viena, Santiago de Compostela, Palma de Mallorca, València, Bilbao, San Sebastián i Madrid, entre altres.

L’objectiu d’aquest fòrum de debat internacional de ciutats de nova creació és buscar noves fórmules, més enllà de les xarxes i grups de treball existents en l’actualitat a nivell europeu i mundial, que superin la promoció turística i aposti per la gestió i l’encaix de l’activitat turística en la vida de les ciutats.

L’organització d’aquest fòrum de ciutats s’emmarca en l’estratègia del Govern municipal per aprofundir en una governança participada i de liderar la reflexió sobre la gestió dels efectes del turisme. Aquests són dos dels principals reptes proposats al Pla Estratègic de Turisme 2016-2020, que ha estat desenvolupat fins al desembre del 2016 i es presentarà en unes setmanes.

Copyright © 2017 Servei de Premsa | El web de la ciutat de Barcelona